CELEX: C2006/048/81
Language: da
Date: 2006-02-25 00:00:00
Title: Sag T-9/06: Sag anlagt den  17. januar 2006  — Equant Belgium mod Kommissionen

25.2.2006   
            
            
               DA
            
            
               Den Europæiske Unions Tidende
            
            
               C 48/43
            
         Sag anlagt den 17. januar 2006 — Equant Belgium mod Kommissionen
   (Sag T-9/06)
   (2006/C 48/81)
   Processprog: engelsk
   Parter
   
      Sagsøger: Equant Belgium SA (Bruxelles, Belgien) (ved: lawyers T. Müller-Ibold og T. Graf)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Følgende beslutninger annulleres:
               
                           (i)
                        
                        
                           Kommissionens beslutning af 6. december 2005 om udsættelse af underskrivelsen af kontrakten, der var omhandlet i Kommissionens tidligere beslutning af 3. november 2005 vedrørende tildeling af den kontrakt, der fulgte af følgende udbudsprocedure: »indkaldelse af tilbud under begrænset udbud nr. ENTR/04/011 — delaftale 1 Secured Trans European Services for Telematics between Administrations (s-TESTA)«.
                        
                     
                           (ii)
                        
                        
                           Kommissionens beslutning af 27. december 2005 om afvisning af Equant/HP's bud indgivet som led i indkaldelsen af tilbud under begrænset udbud nr. ENTR/04/011 — delaftale 1 »Secured Trans European Services for Telematics between Administrations (s-TESTA)« og om stiltiende tilbagekaldelse af dens beslutning af 3. november 2005 til fordel for Equant/HP.
                        
                     
                           (iii)
                        
                        
                           Kommissionens beslutning, som sagsøgeren blev underrettet om ved samme skrivelse af 27. december 2005, om at give tilslag til en anden tilbudsgiver som led i indkaldelsen af tilbud under begrænset udbud nr. ENTR/04/011 — delaftale 1 »Secured Trans European Services for Telematics between Administrations (s-TESTA)«.
                        
                     
         
               —
            
            
               Sagsøgeren tildeles enhver øvrig kompensation, som Retten måtte finde passende under sagens omstændigheder.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren indgav sammen med et andet selskab et bud til Kommissionen som led i en udbudsprocedure vedrørende Kommissionens udbudsbekendtgørelse nr. 2004/S 137-116821 »delaftale 1 — Secured Trans European Services for Telematics between Administrations (s-TESTA)«. Ved skrivelse af 3. november 2005 oplyste Kommissionen sagsøgeren om, at selskabets samlede bud var blevet udvalgt med henblik på kontrakttildeling. Ved skrivelse af 6. december 2005 oplyste Kommissionen imidlertid sagsøgeren om, at den havde besluttet at udsætte underskrivelsen af kontrakten, idet den afventede yderligere vurdering af buddene. Ved yderligere skrivelse af 27. december 2005 oplyste Kommissionen sagsøgeren om, at den havde besluttet at afvise sagsøgerens samlede bud, eftersom det ikke var i overensstemmelse med udbudsbetingelserne, og at tildele kontrakten til en anden tilbudsgiver.
   Til støtte for sin annullationspåstand mod ovenstående beslutninger anfægter sagsøgeren for det første indgående Kommissionens erklæring om, at visse dele af buddet, nærmere bestemt dets frafaldelse af engangsinstalleringsudgifter for en indledende periode på to år, indbefatningen af en femårig rabatperiode for at forberede priserne og dets mængderabat på de månedlige udgifter til nøglefærdige adgangssteder, var i strid med betingelserne. Det er sagsøgerens opfattelse, at Kommissionen ved at konstatere den påståede uforenelighed har begået en åbenbar fejlvurdering, og at de anfægtede beslutninger er ulovlige.
   Sagsøgeren gør endvidere gældende, at Kommissionen har overtrådt princippet om gennemsigtighed ved at støtte sig på en ubegrundet fortolkning af dens udbudsbetingelser, og at den har tilsidesat forordning nr. 2342/2002 såvel som lighedsprincippet, proportionalitetsprincippet og princippet om god forvaltning ved ikke at anmode om afklaringer eller anvende mindre strenge midler. Endelig gør sagsøgeren gældende, at Kommissionen ligeledes har tilsidesat princippet om beskyttelse af den berettigede forventning såvel som retten til forsvar og begrundelsespligten.